Марко Ганчев
Не съмва без петел

chitanka.info

Кой казва, че и без петел ще съмне,

понеже днес не е като преди?

По-хубаво да вземе да се гръмне,

вместо такова нещо да твърди!

Я вижте как пред изгрева зората

нарочно над бетонения град

нашарва облака като перата

на някой стар добър петел гащат.

Почервеняват като петльов гребен

далечните планински върхове.

На майката природа е потребен

петелът в утринните часове.

Разбира се, че и без тебе, петльо,

денят посоката си би поел,

обаче някак доста по̀ е светло,

когато се разсъмва и с петел…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.